Stakers ignoreer hofbevel, rand aan en intimideer | Netwerk24
Deur Werner Beukes 15 November 2018 21:29
Volgens Johan Pieterse, uitvoerende hoof van die Plastiekverwerkingsvereniging van Suid-Afrika, loop hul lede deur onder geweld en intimidasie in die landwye staking oor loonverhogings.
’n Slagoffer van stakers se geweld in Benoni. Foto: Verskaf
’n Hofbevel is in Oktober in die arbeidshof aan die vereniging toegestaan wat stakers verbied om gewelddadig op te tree tydens die staking en om mense te intimideer.
Stakers het egter hul aanvalle op werkgewers en werknemers verskerp in wat as minagting van die arbeidshof se hofbevel beskou word, sê die vereniging.
Bloed stroom uit die wonde van Eric Botha van GP Packaging in Kempton Park nadat hy deur stakers aangerand is.Foto: Verskaf
In reaksie daarop het die vereniging ’n saak aanhangig gemaak oor Numsa se minagting van die hof.
Die saak sal op 1 Februarie 2019 in die arbeidshof voorkom, sê Pieterse.
Volgens Pieterse word werkers nie net aangeval nie, maar rig Numsa-lede ook grootskaals skade aan voertuie, kantore en toerusting aan.
“Geweld en intimidasie tydens stakings moet ophou. Dit het ongelukkig die norm onder stakers geword om alles te vernietig wanneer hul staak en betoog. Ons Grondwet beskerm die regte van diegene wat nie aan ’n staking wil deelneem nie.
“Ons kan nie langer stilbly oor hierdie onaanvaarbare optrede nie,” sê Pieterse.
Meer oor: Numsa | Staking